Passi

Passi on poliisin myöntämä asiakirja jolla saa matkustaa ulkomaille. Joihinkin maihin matkustaessa tarvitaan viisumi passin lisäksi. Passi vaaditaan joskus kun lippuja ostetaan tai viimeistään lentoasemalla. Passi käy myös henkilöllisyystodistuksena Suomessa ja ulkomailla.

Sisältö
Ensimmäiset kansainväliset passimääräykset tulivat voimaan vuonna 1920 Kansainliiton päätöksellä. Silloin kaikki tieto oli ranskaksi, joka oli sen ajan kansainvälinen diplomaattikieli. Nykyään tiedot passissa ovat ainakin ranskaksi, englanniksi ja tietenkin myöntävän maan omalla kielellä.

Etusivulla on sana Passport sekä maan nimi ja vaakuna sekä biometrinen siru.

Tietosivu sisältää tietoja passin kantajasta: etunimet, sukunimi, kuva, syntymäaika ja -paikka, voimassaolo, myöntävä viranomainen, myöntämispaikkakunta ja passin numero. Tavallisesti passin alapäässä on samat tiedot kompaktissa muodossa jotta se on luettavissa koneellisesti.

Seuraavilla sivuilla on tietoa mahdollisista rajoituksista sekä esimerkiksi henkilön alaikäisistä lapsista siinä tapauksessa että he matkustavat samalla passilla.

Loput passin sivuista on leimoja sekä viisumeita varten. Joihinkin maihin vaaditaan kaksi tai useampaa tyhjää sivua passiin jotta pääsee maahan.

Henkilökortti matkustusasiakirjana
Suomen kansalainen voi käyttää passin sijasta henkilökorttia matkustusasiakirjana seuraavissa maissa:


 * Alankomaat
 * Belgia
 * Bulgaria
 * Espanja
 * Irlanti
 * Iso-Britannia
 * Italia
 * Itävalta
 * Kreikka
 * Kypros
 * Latvia
 * Liettua
 * Liechtenstein
 * Luxemburg
 * Malta
 * Portugali
 * Puola
 * Ranska
 * Romania
 * Saksa
 * San Marino
 * Slovakia
 * Slovenia
 * Sveitsi
 * Tsekki
 * Unkari
 * Viro

Henkilökortti kelpaa myös henkilöllisyyden todistamiseen passin sijasta edellä mainituissa maissa. Suomalainen ajokortti tai KELA-kortti eivät kelpaa henkilöllisyystodistuksina ulkomailla. Ulkomaalaiselle myönnetty henkilökortti (väriltään ruskea 30.5.2011 jälkeen, vaaleanpunainen ennen 30.5.2011), alaikäisen henkilökortti (violetti) ja väliaikainen henkilökortti eivät kelpaa matkustusasiakirjana.

Alaikäinen suomalainen voi hankkia joko matkustusasiakirjaksi kelpaavan sinisen henkilökortin tai violetin alaikäisen henkilökortin. Kyseessä on kaksi eri tuotetta joista henkilökortti kelpaa matkustusasiakirjaksi ja alaikäisen henkilökortti ei kelpaa. Henkilökorttia varten vaaditaan huoltajien suostumus, alaikäisen henkilökortin voi hankkia myös ilman huoltajien suostumusta. Alaikäisen henkilökortista puuttuu myös sähköisen asioinnin mahdollistava siru. Alaikäisen henkilökortin etu on edullisempi hinta.

Pohjoismaissa (Ruotsi, Norja, Tanska ja Islanti) ei tarvita matkustusasiakirjaa, mutta henkilöllisyys on aina kyettävä osoittamaan luotettavasti sitä vaadittaessa.

Diplomaattipassi
Myönnetään diplomaateille sekä korkea-arvoisille virkamiehille. Joissakin tapauksissa viisumivaatimukset ovat erilaiset diplomaattipassilla matkustaville.

Virallinen passi
Myönnetään virkamiehille kansainvälisiä virkatehtäviä varten. Virallisia passeja käsitellään diplomaattipassien lailla.

Tavallinen (turisti)passi
Tavallisin passityyppi, jonka täyttää erilaisia kansainvälisiä vaatimuksia.

Sisäinen passi
Joissakin maissa kuten Venäjällä on käytössä sisäinen passi joka vaaditaan maan sisäiseen liikkumiseen.

Tekniikka ja turvallisuus
Vuosien mittaan passien ulkonäkö on muuttunut. Vielä on olemassa passeja jossa henkilötiedot on käsin kirjoitettu, mutta näistä ollaan luopumassa turvallisuussyistä.

90-luvulta lähtien koneellisesti luettavat passit ovat yleistyneet. Ne nopeuttavat maahantulokäsittelyä, sillä muuten rajavartija joutuisi kirjoittamaan henkilötiedot talteen näpppäilemällä tai käsin.

Monessa maassa uudemman malliset passit ovat biometrisiä, mikä tarkoittaa että passiin on integroitu siru jolla on henkilötietojen lisäksi valokuva ja mahdollisesti sormenjäljet.

Miten passi haetaan.
Suomessa passit myöntää poliisi.

Jos passi katoaa matkalla
Jos huomaat että passisi on kadonnut sinun tulee heti ottaa yhteyttä Suomen tai EUn suurlähetystöön. Uuden passin myöntäminen voi kestää parista päivästä pariin viikkoon. Kun haet uutta passia tarvitset myös passikuvia. Jos passisi on kadonnut varkauden tai ryöstön yhteydessä on hyvä ottaa mahdollinen paikallisen poliisin rikosraportti mukaan ja näyttää se rajanviranomaisille kun poistut maasta.

Henkilökortti varapassina
Voimassa olevia Suomen passeja voi olla henkilöllä kerrallaan vain yksi. Myös voimassa olevia henkilökortteja voi olla kerrallaan ainoastaan yksi. Sen sijaan ihmisellä voi olla sekä henkilökortti että passi ja molempien hankkiminen on suositeltavaa mikäli tarkoitus on matkustaa usein EU-maissa tai asua toisessa EU-maassa. Passin voi jättää hotellin turvalokeroon ja henkilökorttia pitää mukana kaupungilla. Jos toinen asiakirja varastetaan niin toisella pääsee Suomeen.

Kopioi
Monet matkailijat kantavat mukanansa paperikopiot passinsa tietosivusta, koska niistä on hyötyä monenlaisissa tilanteissa. Jos haet uutta passia vanhan tilalle on hyvä antaa kopion vanhasta passistasi henkilöllisyystodistuksena suurlähetystölle. Jos joku haluaa passisi jostain syystä (ks. seuraava osio) voit usesti antaa kopion sen sijaan että antaisit oikean passin. Paikoissa jossa taskuvarkaudet ovat yleisiä kannattaa varsinaisen passin säilyttää hotellin kassakaapissa ja kantaa mukanaan paperikopio sen varalle että joku haluaa nähdä henkilöllisyystodistuksesi.

Passin luovuttaminen toisille
Joissakin maissa kuten Italiassa hotelli on lain mukaan velvollinen ottamaan passisi hetkeksi ottaakseen kopion passin tietosivulta. Jos epäilet että passisi voi "kadota" ja löytyä vasta kuin lupaat löytöpalkinnon, kannattaa ehdottomasti antaa paperikopio passin sijaan. Älä koskaan anna passia pantiksi esim. jonkun vuokraamisen tai lainan yhteydessä jos paikallinen laki ei siihen velvoita.

Muuta
Joidenkin maiden passin kantajat eivät pääse eräisiin maihin. Joskus käännytykseen riittää että passissasi on "väärän" maan leima, kuten esim. Israelin leima arabimaihin matkustaessa tai Armenian Nagorno-Karabachin alueen leima Azerbaijaniin matkustaessa.

Jos sinulla on kaksoiskansalaisuus, käytä samaa passia maasta lähtiessä kuin tultaessa, muuten voit joutua vaikeuksiin.

Jotkin maat vaativat että passin on oltava voimassa 3 tai 6 kuukautta matkan päättymisen jälkeen. Tarkista asia hyvissä ajoin ennen matkaa kohdemaan edustustosta. EU-maihin matkustettaessa riittää että passi on voimassa matkan ajan.

Katso myös

 * Viisumi

Passport パスポート